b"\n_START_ARTICLE_\nTokyo monogatari\n_START_SECTION_\nArgument\n_START_PARAGRAPH_\nUna parella de jubilats, Shukichi Hirayama (Chish\xc5\xab Ry\xc5\xab) i la seva dona Tomi (Chieko Higashiyama), que viuen a la petita ciutat costanera de Onomichi, al sud-oest del Jap\xc3\xb3, emprenen un viatge per retre visita als seus fills. Nom\xc3\xa9s la filla m\xc3\xa9s jove viu amb ells: Kyoko (Ky\xc5\x8dko Kagawa), una mestra d'escola, que no est\xc3\xa0 encara casada. Els altres fills viuen a Osaka o a T\xc3\xb2quio._NEWLINE_S\xc3\xb3n en principi ben acollits a T\xc3\xb2quio, per\xc3\xb2 la seva pres\xc3\xa8ncia esdev\xc3\xa9 una mol\xc3\xa8stia en la vida di\xc3\xa0ria dels seus fills. El seu fill gran, Koichi (So Yamamura) \xc3\xa9s pediatre, casat amb Fumiko (Kuniko Miyake); tenen dos nois. La seva filla gran, Shige (Haruko Sugimura) t\xc3\xa9 un sal\xc3\xb3 de perruqueria. Imaginaven els seus fills amb un estatus social m\xc3\xa9s important. Els fills s'estimarien m\xc3\xa9s passar m\xc3\xa9s temps amb ells, per\xc3\xb2 tenen el seu treball i els seus propis fills, i els tenen una mica abandonats. Nom\xc3\xa9s Noriko (Setsuko Hara), la seva nora, v\xc3\xaddua de Shoji mort a la guerra, fa verdaders esfor\xc3\xa7os per consagrar-li temps, i els porta aix\xc3\xad a fer una visita guiada en bus al voltant de T\xc3\xb2quio._NEWLINE_Koichi i Shige els ofereixen una estada a la ciutat balne\xc3\xa0ria de Atami, agradable per moments, per\xc3\xb2 el soroll ocasionat de nit pels altres clients de l'hotel els empeny a tornar m\xc3\xa9s d'hora del previst. Els fills no estan disposats a acollir-los: Shukichi anir\xc3\xa0 a casa d'un amic, mentre que Tomi dormir\xc3\xa0 a la de Noriko. El vespre, Shukichi surt a beure amb el seu amic, i la policia el porta borratxo a casa de Shige. Tomi convida Noriko a tornar-se a casar, perqu\xc3\xa8 Shoji ha mort fa m\xc3\xa9s de vuit anys. L'endem\xc3\xa0, els pares decideixen tornar._NEWLINE_S'aturen a Osaka a veure el seu fill petit Keizo (Shir\xc5\x8d \xc5\x8csaka), per\xc3\xb2 durant el llarg trajecte en tren Tomi cau malalta. En la seva estada a Osaka, parlen de la seva vida, amb una barreja d'amargor i de resignaci\xc3\xb3. L'estat de Tomi empitjora bruscament quan arriben a Onomichi. Koichi, Shige i Noriko s'apressen en anar-hi, i Tomi mor poc despr\xc3\xa9s de la seva arribada. Nom\xc3\xa9s Kyoko i Noriko experimenten una aut\xc3\xa8ntica tristesa. Keizo arriba m\xc3\xa9s tard._NEWLINE_Despr\xc3\xa9s de la cerim\xc3\xb2nia f\xc3\xbanebre, Koichi, Shige i Keizo decideixen marxar immediatament, perqu\xc3\xa8 el seu treball els espera. Nom\xc3\xa9s es queda Noriko per fer companyia a Shukichi. Despr\xc3\xa9s de la seva marxa, Kyoko declara a Noriko que el seu germ\xc3\xa0 i la seva germana s\xc3\xb3n egoistes i sense cor, mentre que Noriko explica que cadascun t\xc3\xa9 la seva pr\xc3\xb2pia vida a gestionar, i que les separacions entre pares i fills s\xc3\xb3n inevitables, fins i tot per ella. Despr\xc3\xa9s que Kyoko ha marxat cap a l'escola, Noriko anuncia a Shukichi que tamb\xc3\xa9 ha de marxar. Shukichi observa que \xc3\xa9s la seva nora que no t\xc3\xa9 cap lligam de sang amb ells, qui els ha rebut millor durant la seva visita a T\xc3\xb2quio. Li ofereix el rellotge de Tomi com a record, i tamb\xc3\xa9 la convida a tornar-se a casar. Noriko marxa, deixant Kyoko i Shukichi.\n_START_SECTION_\nImport\xc3\xa0ncia a la hist\xc3\xb2ria del cinema\n_START_PARAGRAPH_\nLa revista Sight and Sound publica cada deu anys un sondeig dels millors films mundials, segons els directors i els critiques, i Viatge a T\xc3\xb2quio hi figura regularment com un dels deu films m\xc3\xa9s grans de la hist\xc3\xb2ria del cinema (3r l'any 1992, 5\xc3\xa8 l'any 2002, 3r l'any 2012). John Walker, el director de la publicaci\xc3\xb3 de la s\xc3\xa8rie Halliwell's Film Guies, posa Viatge a T\xc3\xb2quio en primer lloc en la seva llista dels mil millors films de tots els temps. Viatge a T\xc3\xb2quio figura igualment a la llista The Century of Films del critic Derek Malcolm, que compr\xc3\xa8n els films m\xc3\xa9s importants art\xc3\xadsticament o culturalment. Time la inclou a la seva llista dels 100 millors films de tots els temps (All-Time 100 Movies). El critic Roger Ebert tamb\xc3\xa9 inclou Viatge a T\xc3\xb2quio a la seva llista de grans films, i Paul Schrader l'ha classificat a la seva secci\xc3\xb3 \xc2\xab\xc2\xa0medalla d'or\xc2\xa0\xc2\xbb del seu Canon del cinema  (Film Canon)."